Dominik Guzmán

Svätý Dominik Guzmán (* okolo 11721173, Caleruega, Španielsko – † 6. august 1221, Bologna, Taliansko) bol kastílsky rímskokatolícky kňaz a teológ, odporca albigéncov, zakladateľ dominikánskej rehole. So sv. Dominikom sa spája vznik ruženca.

Život 
Dominik sa narodil približne v rokoch 1172 až 1173 v obci Calaruega v Kastílii. Študoval teológiu a filozofiu na vtedy slávnej palencijskej škole. Už počas štúdií preukazoval veľkú zbožnosť. Po štúdiách sa pridal ku kapitule pri katedrále v Osme, ktorá ho neskôr zvolila za podpriora.

Okolo roku 1206 začal rozvíjať medzi albigéncami kazateľskú činnosť v okolí mesta Toulouse. Za jeho úspechom stál hlavne príklad evanjeliovej chudoby a dialóg – v tom čase nový prvok evanjelizácie. Pápež Inocent III. túto formu šírenia viery pre dobré výsledky svätého Dominika schválil.

V roku 1206 založil ženský kláštor v Prouille, ktorý mal slúžiť ženám na vzdelávanie a prípravu a kazateľom na pomoc a v prípade potreby aj ubytovanie. V tom čase tiež vytvoril základ pre budúcu rehoľu, keď založil prvé konventné bratstvo.

Rehoľu kazateľov uznal pápež Honorius III. 22. decembra 1216. Nová rehoľa mala hlásať evanjelium a vykonávať misijnú činnosť. 25. augusta 1217 svätý Dominik rozposlal prvých bratov do celej Európy, hlavne do študijných centier, ako napr. Paríž a Bologna, pričom on sám ostal pôsobiť v severnej Itálii, kde bolo rozšírené albigénstvo. Bol známy ustavičnou modlitbou a horlivým kázaním.

Zomrel 6. augusta 1221 v Bologni. Svätorečil ho pápež Gregor IX. 3. júla 1234.

Iné projekty

Externé odkazy

Zdroj 
 

Narodenia v 12. storočí
Úmrtia 6. augusta
Úmrtia v 1221
Španielski katolícki svätci
Španielski rímskokatolícki kňazi
Katolícki teológovia 13. storočia
Zakladatelia rádov
Kanonizovaní Gregorom IX.
Dominikáni
Križiacka výprava proti albigéncom